A Bizottság 2318/2001/EK rendelete

(2001. november 29.)

a halászati és akvakultúraágazatban a termelői szervezetek elismerése tekintetében a 104/2000/EK tanácsi rendelet részletes alkalmazási szabályainak megállapításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a 939/2001/EK bizottsági rendelettel [1] módosított, a halászati és akvakultúratermékek piacának közös szervezéséről szóló, 1999. december 17-i 104/2000/EK tanácsi rendeletre [2] és különösen annak 5. cikke (4) bekezdésére és 6. cikke (7) bekezdésére,

mivel:

(1) Az 1762/96/EK rendelettel [3] módosított, a halászati iparág termelői szervezeteinek elismeréséről szóló 105/76/EGK tanácsi rendelet részletes alkalmazási szabályainak megállapításáról szóló, 1994. december 2-i 2939/94/EK bizottsági rendelet [4] jelentős módosításokat igényel. E rendeletet ezért hatályon kívül kell helyezni, és helyettesíteni.

(2) Meg kell határozni a termelői szervezetek tagállamok részéről történő elismerésének, illetve ezen elismerés visszavonásának feltételeit és eljárási módját, a halászati és akvakultúra-termékek piacának közös szervezését meghatározó szabályok egységes alkalmazásának biztosításával.

(3) A 104/2000/EK rendelet 5. cikkének (2) bekezdése értelmében a termelői szervezeteknek az elismerés megszerzéséhez igazolniuk kell, hogy megfelelően aktív gazdasági tevékenységet folytatnak. Következésképp meg kell határozni azokat a szempontokat, amelyek alapján eldönthető, hogy e feltételnek eleget tettek-e.

(4) Meg kell határozni a termelői szervezetek társulásának elismeréséhez szükséges feltételeket is.

(5) Biztosítani kell azoknak a közös szabályoknak a megállapítását, amelyeket a termelői szervezetek tagjainak kötelessége lesz betartani.

(6) Ajánlatos részletesen meghatározni, hogy az elismerés kérelmezőjének milyen információkat kell megadnia. Az elismerés megadásához és visszautasításához határidőket és az elismerés visszavonására vonatkozóan bizonyos szabályokat kell megállapítani.

(7) Meg kell határozni azokat az intézkedéseket, amelyek útján ellenőrzik az elismerés feltételeinek való megfelelést, valamint azokat, amelyek meghatározzák az elismerés csalárd kérelmezésének, illetve felhasználásának a következményeit.

(8) Az e rendeletben előírt intézkedések összhangban vannak a Halászatitermék-piaci Irányítóbizottság véleményével,

ELFOGADTA EZT A RENDELETET:

1. cikk

(1) A 104/2000/EK rendelet 5. cikkének (1) bekezdésében meghatározottak szerint valamely termelői szervezet akkor tekintendő e rendelet 5. cikke (2) bekezdésének megfelelően gazdasági szempontból elegendően aktívnak, ha:

a) a tagállam az elismerés iránti kérelemben szereplő területet annak mérete, az onnan működtetett halászhajók teljes kapacitása és a kirakodások gyakorisága és mennyisége alapján megfelelő fontosságúnak tekinti; és

b) a következő feltételek valamelyikét kielégíti:

i. a termelői szervezet tagjai által működtetett hajók száma az ezen a területen szokásosan jelenlévő összes hajó számának legalább 20 %-a; vagy

ii. azon fajok vagy fajcsoportok közül, amelyekre az elismerést kéri, a termelői szervezet rendelkezik az alábbi mennyiségek valamelyikével:

- a területén a teljes termelés legalább 15 tömegszázaléka,

- a területén valamely jelentősebb kikötőben vagy piacon a teljes termelés legalább 30 tömegszázaléka, ahol ehhez az érintett tagállam határozza meg, hogy mit ért "jelentős" alatt.

(2) A tagállamok határoznak arról, hogy az (1) bekezdés b) albekezdésében megállapított feltételek közül melyik alkalmazandó a területükön.

A tagállamok ennek a rendeletnek a kihirdetésétől számított 2 hónapon belül értesítik határozatukról a Bizottságot és az érintett feleket.

Abban az esetben, ha valamely piac szerkezete megváltozik, a tagállamok határozhatnak úgy, hogy megváltoztatják a feltételt. Erről haladéktalanul értesíteniük kell a Bizottságot és az érintett feleket.

(3) Ha valamely termelői szervezet olyan termelőkből jön létre, akiknek legalább 30 %-a rendszerint a tagok által működtetett hajók hazai kikötőjétől eltérő egy vagy több területen működik, ezt a szervezetet akkor kell a 104/2000/EK rendelet 5. cikke (2) bekezdésének megfelelően gazdasági szempontból elegendően aktívnak tekinteni, ha azon fajokat vagy fajcsoportokat illetően, amelyekre az elismerést kéri, a nemzeti termelés legalább 4 tömegszázalékával rendelkezik.

(4) A hatékonyabb igazgatás érdekében a tagállam 15 % és 30 % között határozhatja meg az (1) bekezdés b) pontja ii. alpontjának első francia bekezdésében említett százalékarányt, 30 % és 50 % között határozhatja meg az (1) bekezdés b) pontja ii. alpontjának második francia bekezdésében említett százalékarányt, és 30 % és 50 % között határozhatja meg a (3) bekezdésben említett, a termelőkre vonatkozó százalékarányt.

(5) Ahol az elismerést akvakultúra-termékekre vonatkozóan kérik, a gazdasági tevékenység akkor tekintendő a 104/2000/EK rendelet 5. cikke (2) bekezdésének megfelelően elegendően aktívnak, ha a termelői szervezet a kérdéses fajok vagy fajcsoportok teljes termelésének legalább 25 %-ával rendelkezik egy olyan termelési területen, amelyet az érintett tagállam elegendően nagynak tart az e tagállam által megállapított szempontok alapján.

A regionális termelés sajátos jellemzőinek figyelembevételéhez a tagállam 25 % és 50 % határérték között határozhatja meg az első albekezdésben említett százalékarányt.

A tagállamoknak az e rendelet kihirdetését követő 2 hónapon belül tájékoztatniuk kell a Bizottságot arról, hogy mely százalékarány alkalmazását választották.

2. cikk

A termelői szervezetek társulását valamely tagállam csak azzal a feltétellel ismerheti el, ha:

a) az egy adott ágazatban az érintett tagállam által elismert termelői szervezetek összességének egy minimális arányát magában foglalja; és

b) a társulás által értékesített áru értéke ebben az ágazatban a nemzeti termelés értéke legalább 20 %-ának felel meg.

3. cikk

(1) A 2508/2000/EK bizottsági rendelet [5] sérelme nélkül, a 104/2000/EK rendelet 5. cikke (1) bekezdése c) pontjának 1. alpontjában említett, a halászatra, termelésre és értékesítésre vonatkozó szabályokat írásban kell kidolgozni.

(2) A 104/2000/EK rendelet 5. cikke (1) bekezdése c) pontjának 4. alpontjával összhangban a tagállam eltekinthet attól a követelménytől, hogy a tagok a termelői szervezetükön keresztül értékesítsék teljes termelésüket, abban az esetben, ha a termékeket előre megállapított közös szabályoknak megfelelően értékesítik. Ilyen esetekben e közös szabályoknak meg kell követelniük legalább a szervezet kivonási árainak való megfelelést.

(3) A 104/2000/EK rendelet 5. cikke (1) bekezdése c) pontjának 4. alpontjától eltérve a termékek azon tételeit, amelyekre vonatkozóan valamely termelői szervezet tagjai már taggá válásuk előtt szerződéseket kötöttek, nem kell a termelői szervezeten keresztül értékesíteni, feltéve hogy a tagok a csatlakozás előtt tájékoztatták a szervezetet a szerződések mértékéről és időtartamáról, és feltéve, hogy a szervezet beleegyezett abba, hogy eltekintsen e követelménytől.

4. cikk

Az elismerés kérelmezésekor a kérelmezőnek az alábbiakat kell megadnia:

a) a termelői szervezet alapszabálya;

b) a termelői szervezet szabályai és rendeletei;

c) a termelői szervezet érdekében és nevében eljárásra felhatalmazott személyek neve;

d) az elismerés iránti kérelem alapjául szolgáló tevékenységeinek részletezése;

e) bizonyíték arról, hogy megfelel az 1. vagy 2. cikknek.

5. cikk

Az elismerés iránti kérelem átvételétől számított 3 hónapon belül a tagállam írásban tájékoztatja a termelői szervezetet a határozatáról. Ha a tagállam visszautasítja az elismerést, megindokolja azt.

6. cikk

Ha a tagállam az elismerés visszavonását tervezi, e szándékáról értesíti a termelői szervezetet a visszavonás indoklásával együtt. A tagállam engedélyezi, hogy a termelői szervezet benyújthassa észrevételeit meghatározott időtartamon belül.

7. cikk

(1) A 104/2000/EK rendelet 6. cikke (1) bekezdésének b) pontjával összhangban a tagállamok legalább évente egyszer ellenőrzést hajtanak végre, hogy meggyőződjenek arról, a termelői szervezetek megfelelnek az elismerés feltételeinek és kikötéseinek.

(2) Ahol valamely tagállam visszavon egy elismerést annak következtében, hogy az érintett termelői szervezet csalárd módon kérelmezett elismerést vagy ily módon használta fel azt, a tagállam a 2792/1999/EK [6] tanácsi rendelet 15. cikkének (1) bekezdése alapján odaítélt minden támogatást visszavon.

8. cikk

A 2939/94/EK rendelet hatályát veszti.

9. cikk

Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.

Ezt a rendeletet 2002. január 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2001. november 29-én.

a Bizottság részéről

Franz Fischler

a Bizottság tagja

[1] HL L 132., 2001.5.15., 10. o.

[2] HL L 17., 2000.1.21., 22. o.

[3] HL L 231., 1996.9.12., 6. o.

[4] HL L 310., 1994.12.3., 12. o.

[5] HL L 289., 2000.11.16., 8. o.

[6] HL L 337., 1999.12.30., 10. o.

--------------------------------------------------